የባሕል ቤት ለኢትዮጵያ - በክሊቭላንድ
ስለ ኢትዮጵያ ባሕል፣ ታሪክ እና ዘመን የጠገበ ሥልጣኔ የተሰየመ የባሕል መስክ ነው።ከዓለም ዙሪያ ከተለያዩ አገሮች የመጡ ሕዝቦች የባሕል መናሀሪያ የሆነችው የክሊቭላንድ ከተማ ከማርቲን ሉተር ኪንግ ጎዳና እና ከአዋሳኙ የሮከፌለር መዝናኛ ፓርክ አቅራቢያ በተከለለው የልዩ ልዩ ውብ ባህላዊ ዕሴቶች መታሰቢያ ሥፍራ ዘንድሮ ለኢትዮጵያ የባሕል፣ ታሪክ እና ሥልጣኔ ቅርስ ሰላሳ ሶስተኛውን የባሕል መስክ ሰይማለች። የዩናይትድ ስቴትሷ የኦሃዮ ክፍለ ግዛት ዋና ከተማ ክሊቭላንድ “ሰላም እርስ በእርስ በመግባባት” በሚል ተልዕኮ ከ103 ዓመታት በፊት እንደ አውሮፓውያን የዘመን አቆጣጠር በ1916 ዓም የተጀመረ ለየቅል የሆኑ ባሕሎችን አብሮነትና መልከ ብዙነት የሚያወድስ የከበረ ልማድ ባለቤት ናት። በቅርቡ የተመሠረተውን ይህን የኢትዮጵያ የባሕል መስክ በአስተባባሪነት ካቋቋሙ ስድስት ኢትዮጵያውንና አሜሪካውያን አጋሮቻቸው ሁለቱን አወያይተናል። 
 